मोतिहारी. कानपुर के पास पुखरायां रेल हादसे का आरोपी नेपाल जेल में बंद आईएसआई आतंकी शम्शुल होदा ने नेपाल पुलिस की पूछताछ में खुलासा किया है कि वह दो बार पाकिस्तान जा चूका है। वहां आईएसआई ने उसकी मुलाकात जमात-उद-दावा के प्रमुख हाफिज सईद से कराई थी। वहां हाफिज से उसे भारत में विध्वंसक कार्रवाई करने का निर्देश मिला था।
हालांकि, घोड़ासहन की घटना में असफलता मिलने के बाद हाफिज उससे नाराज हो गया था। इसके बाद दुबई में शम्शुल खुद को असुरक्षित महसूस करने लगा। इसके बाद उसने हाफिज को घोड़ासहन से भी बड़ी घटना करने का विश्वास दिलाकर कानपुर रेल हादसे की प्लानिंग की। नेपाल में अरुण व दीपक हत्याकांड की जांच कर रहे बारा जिला के पुलिस निरीक्षक अरुण कुशवाहा ने बताया कि कानपुर रेल हादसे के बाद दाउद के भाई मुश्तकिम इब्राहिम के साथ अल्ताफ और शम्शुल होदा की एक बैठक दुबई में हुई थी। इसमें मो. शफी भी शामिल था। उसका दाउद इब्राहिम से भी कनेक्शन है।
आईएसआई के इशारे पर दाउद का भाई भारत में स्लीपर सेल और विध्वंसक कार्रवाई कर रहा है। कानपुर की घटना में सफलता मिलने के बाद आईएसआई ने शम्शुल का चयन हार्डकोर सदस्य के रूप में कर लिया।
अल्ताफ ने रची थी सत्याग्रह ट्रेन उड़ाने की साजिश
नेपाली जांच एजेंसी के डीआईजी बमबहादुर भंडारी ने बताया कि भारत में रक्सौल से दिल्ली जाने वाली सत्याग्रह ट्रेन उड़ाने साजिश अल्ताफ ने रची थी। इस मामले में दिलशाद पकड़ा गया था। ट्रेन को उड़ाने की जिम्मेदारी बारा जिले के जीतपुर निवासी छोटू और अब्बास को दी गई थी। लेकिन, साजिश नाकाम हो गई।
स्लीपर सेल का शम्शुल सक्रिय सदस्य
शम्शुल ने पूछताछ में बताया कि उसे आईएसआई के नेपाल प्रभारी अल्ताफ अंसारी ने संगठन से जोड़ा था। अल्ताफ उसका संबंधी है। शुरू में वह स्लीपर सेल का सदस्य रहकर जाली नोट की खेप पहुंचाने के लिए कुरियर का काम करता था। अल्ताफ मलेशिया से जाली नोट की खेप मंगाता था और शम्शुल उसके बताए ठिकानों पर पहुंचाता था।
बेरोजगार युवकों को मलेशिया, दुबई आदि देशों में भेजता था
नेपाली जांच एजेंसी को शम्शुल और अल्ताफ की कई तस्वीर भी हाथ लगी है। नकली भारतीय नोट कारोबार को लेकर 2001 शम्शुल पहली बार मलेशिया गया। वहां कई वर्षों तक रहा। मलेशिया में नकली नोट के कारोबार में कमी आने पर वहां मजदूरों की सप्लाई का धंधा शुरू कर दिया। 2012 में नेपाल आ गया। वीरगंज के मूर्ली में कार्यालय खोलकर बेरोजगार युवकों को मलेशिया, दुबई आदि देशों में भेजने लगा।
नेपाल के 30 पुलिस अफसर पर भी गिरी थी गाज
2013 में शम्शुल ने नेपाल में सांसद का चुनाव लड़ा था। अल्ताफ ने उसका जमकर प्रचार किया। लेकिन, वह चुनाव हार गया। इसके बाद शम्शुल दुबई चला गया। इसके बाद अल्ताफ ने अपने को सुरक्षित करने के लिए नेपाल पुलिस के हाथों पकड़वाने के लिए नाटक रचा। उससे नेपाल के 33 आलाधिकारी संपर्क में थे, जो उसे नहीं पकड़े। जांच एजेंसियों को अल्ताफ व पुलिस अधिकारियों के बीच संबंध की भनक लग गई थी। इस पर 2014 में नेपाल पुलिस के 30 आलाधिकारी पर कार्रवाई हुई। शेष तीन अधिकारी के संबंधों की जांच अभी चल रही है।
नेपाली जांच एजेंसी के डीआईजी बमबहादुर भंडारी ने बताया कि अल्ताफ ने पाकिस्तान के आईएसआई आतंकी मो. शफी से शम्शुल का संपर्क कराया था। अल्ताफ का संपर्क शफी से काठमांडू जेल में बंद युनूस अंसारी ने कराया था।
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva bho_Deva hin_Deva hin_Deva